În conformitate cu prevederile protocolului semnat la Londra pe 7 mai 1832 între Bavaria și puterile garante europene, Grecia a fost declarată țară independentă, iar linia Arta-Volos urma să devină frontiera sa nordică. Acest protocol reglementa și problema regenței care avea să asigure conducerea țării până la majoratul lui Otto, cât și cea a unui al doilea împrumut de stat de 2.400.000 £ (un prim împrumut de stat fusese deja oferit guvernului revoluționar elen în timpul războiului de independență). Imperiul Otoman urma să primească despăgubiri de 40.000.000 piaștri pentru pierderile sale teritoriale. Frontierele Regatului Greciei au fost reconfirmate prin semnarea de către Marile Puteri a Protocolului de la Londra din 30 august 1832, care a ratificat prevederile Tratatului de la Constantinopol și a marcat în mod oficial încheierea Războiului de Independență al Greciei și apariția pe harta politică a Europei a unui nou stat – Regatul Greciei.